**Έκθεση της Κοινοβουλευτικής Επιτροπής Άμυνας για τους κανονισμούς «Οι περί Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις Αξιωματικών) (Τροποποιητικοί) (Αρ. 3) Κανονισμοί του 2021»**

**Παρόντες:**

Μαρίνος Σιζόπουλος, πρόεδρος Κώστας Κώστα

Γιώργος Κάρουλλας Βαλεντίνος Φακοντής

Χάρης Γεωργιάδης Χρίστος Χρίστου

Ευθύμιος ΔίπλαροςΑλέκος Τρυφωνίδης

Η Κοινοβουλευτική Επιτροπή Άμυνας μελέτησε τους πιο πάνω κανονισμούς σε τέσσερις συνεδρίες της, οι οποίες πραγματοποιήθηκαν στις 17 Μαρτίου, στις 19 και 26 Μαΐου και στις 2 Ιουνίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της ο Υπουργός Άμυνας, ο γενικός διευθυντής του Υπουργείου Άμυνας, ο Αρχηγός και ο Υπαρχηγός Εθνικής Φρουράς, συνοδευόμενοι από υπηρεσιακούς παράγοντες, καθώς και εκπρόσωπος της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Γιαννάκης Γαβριήλ, Ζαχαρίας Κουλίας και Παύλος Μυλωνάς.

Σκοπός των κανονισμών, οι οποίοι εκδίδονται δυνάμει του άρθρου 76 του περί Στρατού της Δημοκρατίας Νόμου, είναι η τροποποίηση των περί Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις Αξιωματικών) Κανονισμών για την καλύτερη εφαρμογή του νομοθετικού πλαισίου που διέπει τα μέλη του στρατού.

Όπως είναι γνωστό, στο πλαίσιο της συζήτησης των κανονισμών στις 10 και 13 Ιανουαρίου 2022 η επιτροπή αποφάσισε σε πρώτο στάδιο να προωθήσει για έγκριση από την ολομέλεια της Βουλής μόνο το μέρος των κανονισμών που αφορούσε τα ακόλουθα:

1. Εναρμόνιση των προνοιών των βασικών κανονισμών με τις διατάξεις του περί Στρατού της Δημοκρατίας (Τροποποιητικού) Νόμου του 2021.
2. Ενοποίηση των υπηρεσιακών καταστάσεων των αξιωματικών που αντιμετωπίζουν προβλήματα υγείας.
3. Κατάργηση της διαδικασίας κύρωσης από τον Υπουργό Άμυνας των Πινάκων Κρίσεων των αξιωματικών που εκδίδονται από το Συμβούλιο Κρίσεων, καθώς και της εξουσίας του να παραπέμπει υποθέσεις κρίσεων αξιωματικών ενώπιον του Συμβουλίου Επανακρίσεων για σκοπούς συμμόρφωσης με ακυρωτική απόφαση Διοικητικού Δικαστηρίου και διαφύλαξης της αρχής της αμεροληψίας, δεδομένου ότι ο Υπουργός Άμυνας είναι πρόεδρος του Συμβουλίου Επανακρίσεων.

Υπενθυμίζεται ότι οι πρόνοιες του εναπομείναντος μέρους των κανονισμών δεν προωθήθηκαν για έγκριση στην ολομέλεια του σώματος, ώστε να παρασχεθεί χρόνος για ενδελεχέστερη μελέτη του από την επιτροπή, αλλά και λόγω των επιφυλάξεων που εξέφρασαν μέλη της για το ενδεχόμενο επηρεασμού των κρίσεων οι οποίες επρόκειτο να διενεργηθούν κατά το εν λόγω χρονικό διάστημα για προαγωγή και των αφυπηρετήσεων και πρόκλησης αναστάτωσης στους επηρεαζόμενους αξιωματικούς.

Σημειώνεται ότι ο Υπουργός Άμυνας ενημέρωσε την επιτροπή πως, πέραν των προνοιών που αποφάσισε η επιτροπή να προωθήσει για έγκριση από την ολομέλεια της Βουλής, απαιτείται ταυτόχρονα και η έγκριση των προνοιών των κανονισμών που ρυθμίζουν την επάνοδο αξιωματικού γραφείου στην προ του χαρακτηρισμού του ως αξιωματικού γραφείου υπηρεσιακή κατάσταση, ώστε να υπάρξει συμμόρφωση με σχετική ακυρωτική απόφαση Διοικητικού Δικαστηρίου με την οποία κρίθηκε ως αντισυνταγματική η καθοριζόμενη στους ισχύοντες κανονισμούς χρονική περίοδος των τεσσάρων ετών εντός των οποίων αξιωματικός γραφείου είναι δυνατό να επανέλθει στην προ του χαρακτηρισμού του υπηρεσιακή κατάσταση με απόφαση του Υπουργού Άμυνας και εφόσον η κατάσταση της υγείας του το επιτρέπει σύμφωνα με γνωμάτευση αρμόδιου ιατροσυμβουλίου. Συναφώς, επισήμανε ο Υπουργός Άμυνας, η συμμόρφωση με την πιο πάνω απόφαση Διοικητικού Δικαστηρίου θα αποτρέψει το ενδεχόμενο ακύρωσης προαγωγών σε περίπτωση προσβολής τους ενώπιον δικαστηρίου.

Η εκπρόσωπος της Νομικής Υπηρεσίας της Δημοκρατίας ενημέρωσε την επιτροπή ότι η Νομική Υπηρεσία της Δημοκρατίας συμφώνησε με το σκεπτικό της υπό αναφορά ακυρωτικής απόφασης του Διοικητικού Δικαστηρίου, γι’ αυτό και δεν την είχε εφεσιβάλει. Παράλληλα, επισήμανε ότι η διοίκηση οφείλει να συμμορφωθεί και με την εν λόγω δικαστική απόφαση, διασαφηνίζοντας ότι το δικαστήριο, ασκώντας κατασταλτικό έλεγχο, δύναται να εξετάσει οποτεδήποτε εγερθούν ζητήματα συνταγματικότητας νόμου και δευτερογενούς νομοθεσίας, δηλαδή να εξετάσει κατά πόσο οι κανονισμοί είναι σύμφωνοι με τις διατάξεις του εξουσιοδοτικού αυτών νόμου και όχι καθ’ υπέρβαση (ultra vires) αυτών.

Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε κατά πλειοψηφία να μην προωθήσει προς έγκριση στην ολομέλεια της Βουλής τις πιο πάνω πρόνοιες των κανονισμών, θεωρώντας ότι θα επηρεάζοντο κρίσεις για προαγωγή και θα επερχόταν αναστάτωση στους επηρεαζόμενους αξιωματικούς.

Περαιτέρω, η πλειοψηφία της επιτροπής εξέφρασε την ετοιμότητά της να εξετάσει το εναπομείναν μέρος των κανονισμών μετά την ολοκλήρωση της διαδικασίας των κρίσεων των αξιωματικών του στρατού από το Υπουργείο Άμυνας.

Στο εναπομείναν μέρος των κανονισμών προβλέπονται τα ακόλουθα:

1. Οι αξιωματικοί γραφείου θα έχουν ως ανώτατο βαθμό ανέλιξης τον βαθμό του αντισυνταγματάρχη.
2. Η απόφαση του Υπουργού Άμυνας για χαρακτηρισμό ή μη αξιωματικού ως αξιωματικού γραφείου απαιτείται να λαμβάνεται εντός είκοσι (20) ημερών από την ημερομηνία έκδοσης της σχετικής ιατρικής γνωμάτευσης ή, σε περίπτωση που ο αξιωματικός βρίσκεται υπό κρίση, πριν από τη σύνοδο του αρμόδιου Συμβουλίου Κρίσεων.
3. Σε περίπτωση που η υπηρεσία του Αρχηγού Εθνικής Φρουράς παύσει για οποιοδήποτε λόγο τυχόν αξιολογήσεις αξιωματικών που εκκρεμούν για τις οποίες ήταν αρμόδιος, θα διενεργούνται από τον αντικαταστάτη του.
4. Ως ανώτατος βαθμός ανέλιξης των αξιωματικών των σωμάτων του ναυτικού και της αεροπορίας, των ιατρών και των κοινών σωμάτων του στρατολογικού, οικονομικού και δικαστικού καθορίζεται ο βαθμός του συνταγματάρχη, αντί του ταξιάρχου που ισχύει σήμερα.
5. Η συμπλήρωση χρόνου διοίκησης από τους μηχανικούς του ναυτικού και της αεροπορίας βαθμού πλοιάρχου/σμηνάρχου, προκειμένου να κριθούν, στο εξής δε θα απαιτείται.
6. Καθήκοντα διοίκησης σε αξιωματικό ο οποίος έχει παραπεμφθεί σε ιατροσυμβούλιο ή λόγω χρήσης εξαρτησιογόνων ουσιών βρίσκεται σε άδεια ασθενείας ή νοσηλεύεται δε θα ανατίθενται.
7. Ο απαιτούμενος χρόνος παραμονής αξιωματικού στον βαθμό του υπολοχαγού, ώστε να δικαιούται κρίση, μειώνεται από τέσσερα (4) σε τρία (3) έτη.
8. Ο χρονικός περιορισμός των τεσσάρων ετών, προκειμένου αξιωματικός που είναι χαρακτηρισμένος ως αξιωματικός γραφείου να δύναται να επανέλθει στην προ του χαρακτηρισμού του υπηρεσιακή κατάσταση, εφόσον αποκατασταθούν τα προβλήματα υγείας που αντιμετώπιζε, καταργείται, έπειτα από σχετική απόφαση Διοικητικού Δικαστηρίου με την οποία ο εν λόγω χρονικός περιορισμός κρίθηκε ως αντισυνταγματικός.

Σε περίπτωση επανόδου του η αρχαιότητά του θα καθορίζεται όπως και πριν από τον χαρακτηρισμό του, ήτοι με βάση την ημερομηνία απόκτησης του κατεχόμενου βαθμού και όχι με βάση την ημερομηνία αποχαρακτηρισμού του όπως ισχύει σήμερα. Περαιτέρω, σε περίπτωση αποχαρακτηρισμού του ο χρόνος διοίκησης που απαιτείται να έχει, ώστε να κριθεί στον κατεχόμενο βαθμό, θα είναι τόσο ο χρόνος του κατεχόμενου βαθμού όσο και ο χρόνος που υπολείπεται από τους προηγούμενους βαθμούς με μέγιστο τα τρία (3) έτη επιπλέον του χρόνου διοίκησης για τον βαθμό που κατέχει. Οι αξιωματικοί γραφείου που επανέρχονται στην προηγούμενη υπηρεσιακή κατάσταση, για να κριθούν με την ανώτατη διαβάθμιση κρίσης, πρέπει να έχουν αποφοιτήσει από τα καθοριζόμενα σχολεία.

1. Αξιωματικός απαιτείται να εκτελεί σε κάθε βαθμό τουλάχιστον το ήμισυ του χρόνου διοίκησης που προβλέπεται, ανεξαρτήτως του χρόνου διοίκησης που δικαιούται να μεταφέρει.
2. Χρέη εισηγητή στο Ανώτερο Συμβούλιο Κρίσεων θα εκτελεί ο Υπαρχηγός Εθνικής Φρουράς χωρίς δικαίωμα ψήφου.
3. Τα μέλη του στρατού που υπηρετούν σε στρατιωτικά τμήματα θα δύνανται να παραπέμπονται για εξέταση από ιατροσυμβούλιο με απόφαση του Υπουργού Άμυνας ή/και του Αρχηγού Εθνικής Φρουράς ή ύστερα από αίτησή τους, ώστε να διαγνωσθεί η πάθησή τους και να αποφασιστεί κατά πόσο είναι ικανά να εκτελούν τα καθήκοντά τους.
4. Οι απόφοιτοι αξιωματικοί Ανώτατων Στρατιωτικών Εκπαιδευτικών Ιδρυμάτων (ΑΣΕΙ) θα είναι αρχαιότεροι άλλων αξιωματικών διαφορετικής προέλευσης οποτεδήποτε διορίστηκαν το ίδιο έτος και όχι μόνο σε περίπτωση ταυτόχρονου διορισμού.
5. Αξιωματικός που βρίσκεται σε αφυπηρετική άδεια δε θα δύναται να διοριστεί ως μέλος των Συμβουλίων Κρίσεων.
6. Τα αρμόδια Συμβούλια Κρίσεων θα δύναται να χαρακτηρίσουν πειθαρχικό παράπτωμα που διαπράχθηκε από αξιωματικό ως σοβαρό, εφόσον του επιβλήθηκε για τη διάπραξή του ποινή φυλάκισης ή αυστηρότερη από αυτήν, δυνάμει των πειθαρχικών κανονισμών της Εθνικής Φρουράς, ενώ δύναται να λάβουν υπόψη ως κριτήριο για την κρίση αξιωματικού πειθαρχικό παράπτωμα ή/και ποινικό αδίκημα μόνο κατά την πρώτη κρίση που έπεται χρονικά της ημερομηνίας επιβολής της πειθαρχικής ποινής για το παράπτωμα ή/και της καταδίκης από ποινικό δικαστήριο.
7. Τα απαιτούμενα χρόνια παραμονής σε κάθε βαθμό για τους αξιωματικούς των κοινών σωμάτων, δεδομένου του ότι αφυπηρετούν σε μεγαλύτερη ηλικία, ήτοι με τη συμπλήρωση του 63ου έτους της ηλικίας τους, διαφοροποιούνται.
8. Για σκοπούς καλύτερης λειτουργίας της όλης διαδικασίας κρίσεων και ειδικότερα αναφορικά με την κοινοποίηση των κρίσεων και των Πινάκων Κρίσεων στους κριθέντες αξιωματικούς η διαδικασία κρίσεων των αξιωματικών διαφοροποιείται.
9. Η παροχή δυνατότητας μετάταξης αξιωματικών από κοινό σώμα σε άλλο κοινό σώμα.

Περαιτέρω, εισάγεται μεταβατική διάταξη αναφορικά με τους αξιωματικούς οι οποίοι με βάση τους καταργηθέντες περί Αξιωματικών του Στρατού της Δημοκρατίας (Διορισμοί, Ιεραρχία, Προαγωγές και Αφυπηρετήσεις) Κανονισμούς του 1990 έως 2013 δεν είχαν υποχρέωση συμπλήρωσης χρόνου διοίκησης, ώστε ο χρόνος υπηρεσίας που τυχόν είχαν πριν από την ημερομηνία έναρξης της ισχύος των υπό τροποποίηση βασικών κανονισμών του 2016 σε θέσεις διοίκησης να λογίζεται ως χρόνος διοίκησης για τον εν λόγω βαθμό.

Σημειώνεται ότι οι πρόνοιες των κανονισμών που αφορούν:

1. τoν καθορισμό της αρχαιότητας αξιωματικού γραφείου που αποχαρακτηρίζεται και

2. τη μεταβατική διάταξη για τους αξιωματικούς που δεν είχαν υποχρέωση συμπλήρωσης χρόνου διοίκησης με βάση τους καταργηθέντες κανονισμούς του 1990 έως 2013

προτείνεται να ισχύσουν αναδρομικά από τις 2 Δεκεμβρίου 2016, δηλαδή από την ημερομηνία έναρξης της ισχύος των υπό τροποποίηση βασικών κανονισμών για σκοπούς ίσης μεταχείρισης και δίκαιης αντιμετώπισης, καθώς και συμμόρφωσης με σχετική νομολογία ως προς τον καθορισμό της αρχαιότητας και τη διαδικασία αποχαρακτηρισμού γενικότερα.

Στο πλαίσιο της συζήτησης του εναπομείναντος μέρους των κανονισμών την επιτροπή απασχόλησαν τα ακόλουθα ζητήματα:

1. Η προτεινόμενη αναδρομική εφαρμογή των προνοιών των κανονισμών που αφορούν τον καθορισμό της αρχαιότητας αξιωματικού γραφείου που αποχαρακτηρίζεται και τη συμπλήρωση χρόνου διοίκησης από αυτούς.
2. Η μείωση του ανώτατου βαθμού ανέλιξης των αξιωματικών των σωμάτων του ναυτικού και της αεροπορίας, των ιατρών και των κοινών σωμάτων του στρατολογικού, οικονομικού και δικαστικού.
3. Η ανάγκη διαφοροποίησης του χρόνου αφυπηρέτησης των κατώτερων από τους ανώτερους αξιωματικούς. Ειδικότερα, ο πρόεδρος της επιτροπής εισηγήθηκε την αύξηση του ορίου ηλικίας αφυπηρέτησης των ανώτερων αξιωματικών κατά ένα έτος, ώστε να αξιοποιείται η εμπειρία και η τεχνογνωσία τους, νοουμένου ότι δε θα προκληθούν προβλήματα στην πυραμίδα της ιεραρχίας.
4. Η ανάγκη ενίσχυσης του Υγειονομικού Σώματος και παροχής κινήτρων για προσέλκυση ιατρών που θα το στελεχώσουν.

Περαιτέρω, η επιτροπή ζήτησε όπως κατατεθούν ενώπιόν της στοιχεία αναφορικά με τους αξιωματικούς που περιήλθαν σε υπηρεσιακή κατάσταση γραφείου και υπέβαλε εισηγήσεις για τροποποιήσεις επιμέρους προνοιών των κανονισμών.

Τέλος, μέλη της επιτροπής εξέφρασαν προβληματισμό για την αδυναμία άσκησης πειθαρχικής δίωξης αξιωματικού εναντίον του οποίου ασκήθηκε ποινική δίωξη, η οποία στη συνέχεια ανεστάλη. Για το ζήτημα αυτό, ο γενικός διευθυντής του Υπουργείου Άμυνας ανέφερε ότι υπάρχει κενό στη νομοθεσία για άσκηση πειθαρχικής έρευνας εναντίον μελών του στρατού οι οποίοι κατηγορούνται για ποινικές υποθέσεις και εξέφρασε την ετοιμότητα να προβεί σε όλες τις αναγκαίες ενέργειες για ρύθμιση του ζητήματος αυτού.

Αναφερόμενος ο ίδιος στην αποδόμηση του Υγειονομικού Σώματος ενημέρωσε την επιτροπή ότι βρίσκονται σε εξέλιξη διαβουλεύσεις με τον Οργανισμό Ασφάλισης Υγείας και με τον Οργανισμό Κρατικών Υπηρεσιών Υγείας για την εξεύρεση τρόπων επίλυσης του όλου θέματος.

Ο Αρχηγός Εθνικής Φρουράς ανέφερε ότι η ανάγκη αξιοκρατικής, βάσει κριτηρίων, αξιολόγησης έχει βαρύνουσα σημασία, γι’ αυτό και απαιτείται όπως οι όποιες τροποποιήσεις επέλθουν να μην προκαλούν αναστάτωση στις τάξεις των μελών του στρατού.

Στο στάδιο της κατ’ άρθρον συζήτησης των κανονισμών, την επιτροπή απασχόλησαν επιπρόσθετα οι πρόνοιές τους που αφορούν τα ακόλουθα:

1. Τον προσδιορισμό της αρχαιότητας αξιωματικού που επανέρχεται στην προ του χαρακτηρισμού του ως αξιωματικού γραφείου υπηρεσιακή κατάσταση. Σύμφωνα με την προτεινόμενη ρύθμιση, η αρχαιότητα του εν λόγω αξιωματικού θα προσδιορίζεται με βάση την ημερομηνία προαγωγής του στους διάφορους βαθμούς, αρχής γενομένης από τον κατεχόμενο βαθμό και όχι με βάση την ημερομηνία λήψης της απόφασης του Υπουργού Άμυνας για αποχαρακτηρισμό του, που ισχύει σήμερα. Ειδικότερα, προτείνεται όπως ο εν λόγω αξιωματικός επανέρχεται στην επετηρίδα στην οποία ανήκε πριν από τον χαρακτηρισμό του ως αξιωματικού γραφείου και στη θέση στην οποία βρισκόταν πριν από τον εν λόγω χαρακτηρισμό, ήτοι στη θέση των επιχειρησιακών αξιωματικών.

Σε σχέση με την επετηρίδα στην οποία θα πρέπει να εντάσσεται ο αξιωματικός που επανέρχεται στην προ του χαρακτηρισμού του ως αξιωματικού γραφείου υπηρεσιακή κατάσταση, μέλος της επιτροπής εισηγήθηκε όπως ο αξιωματικός αυτός εντάσσεται στην επετηρίδα στην οποία ανήκε πριν από τον χαρακτηρισμό του και τοποθετείται τελευταίος στον κατάλογο των αξιωματικών με τους οποίους έχει προαχθεί στον κατεχόμενο βαθμό.

1. Τη μη απαίτηση συμπλήρωσης χρόνου διοίκησης από τους αξιωματικούς μηχανικούς του ναυτικού και της αεροπορίας, βαθμού πλοιάρχου και σμηνάρχου, αντίστοιχα, προκειμένου να δικαιούνται κρίσης, πρόνοια με την οποία διαφώνησαν τα μέλη της επιτροπής.
2. Το δικαίωμα μεταφοράς χρόνου διοίκησης. Σύμφωνα με την προτεινόμενη ρύθμιση, σε περίπτωση που ανώτερος αξιωματικός υπηρετεί σε θέση η οποία προβλέπεται ως θέση διοίκησης για αξιωματικό ανώτερου βαθμού από αυτόν που κατέχει, ο επιπλέον χρόνος διοίκησης που τυχόν ασκεί στην εν λόγω θέση, μετά τη συμπλήρωση του απαιτούμενου χρόνου διοίκησης για τον βαθμό που κατέχει, λογίζεται ως χρόνος διοίκησης του επόμενου βαθμού από αυτόν που κατέχει, αλλά ο λογιζόμενος αυτός χρόνος δε δύναται να υπερβαίνει το ήμισυ του χρόνου διοίκησης που απαιτείται για τον επόμενο αυτό βαθμό.

Για το θέμα αυτό, ο Σύνδεσμος Αξιωματικών Κυπριακού Στρατού (ΣΑΚΣ) εισηγήθηκε γραπτώς όπως το δικαίωμα μεταφοράς χρόνου διοίκησης, το οποίο σήμερα παρέχεται μόνο στους ανώτερους αξιωματικούς, να ισχύει και για τους κατώτερους αξιωματικούς υπό τις ίδιες προϋποθέσεις.

1. Την απαγόρευση ανάθεσης καθηκόντων διοίκησης σε αξιωματικό ο οποίος για σκοπούς απεξάρτησής του από εξαρτησιογόνες ουσίες βρίσκεται σε άδεια ασθενείας ή νοσηλεύεται ή έχει παραπεμφθεί σε ιατροσυμβούλιο. Σε σχέση με το ζήτημα αυτό εκφράστηκε η άποψη ότι στην ως άνω περίπτωση ο αξιωματικός θα πρέπει να τίθεται σε διαθεσιμότητα μέχρι την ολοκλήρωση της θεραπείας του. Τοποθετούμενοι στο ζήτημα αυτό, ο Υπουργός Άμυνας και ο Αρχηγός Εθνικής Φρουράς ενημέρωσαν την επιτροπή ότι αυτό θα ρυθμιστεί με ξεχωριστό κανονιστικό πλαίσιο και όχι στους παρόντες κανονισμούς.
2. Τον ρόλο του Υπαρχηγού στο Ανώτερο Συμβούλιο Κρίσεων ως εισηγητή, χωρίς δικαίωμα ψήφου, όπως προτείνεται στους κανονισμούς.

Μέλη της επιτροπής εισηγήθηκαν την παροχή δικαιώματος ψήφου στον Υπαρχηγό στο Ανώτερο Συμβούλιο Κρίσεων, ωστόσο η εκπρόσωπος της Νομικής Υπηρεσίας της Δημοκρατίας εξέφρασε τη διαφωνία της με την εν λόγω εισήγηση υποστηρίζοντας ότι τυχόν υιοθέτησή της θα συνιστά παραβίαση της αρχής της αμεροληψίας.

Επιπροσθέτως, την επιτροπή απασχόλησαν οι εισηγήσεις που υπέβαλε γραπτώς στην επιτροπή ο ΣΑΚΣ για τροποποίηση του κειμένου των κανονισμών, οι οποίοι αφορούν κυρίως τα ακόλουθα:

1. Την κατάργηση των ποσοστών σειράς επιτυχίας από τη σχολή Διοίκησης-Επιτελών (ΣΔΙΕΠ) και την Ανώτατη Διακλαδική Σχολή Πολέμου (ΑΔΙΣΠΟ) ως κριτηρίου για την κρίση αξιωματικών και αντικατάστασή του από το κριτήριο της αποφοίτησης με βαθμολογία τουλάχιστον λίαν καλώς.
2. Την απάλειψη του κριτηρίου της πιστοποιημένης γνώσης μίας ξένης γλώσσας για την κρίση αξιωματικών βαθμού αντισυνταγματάρχη και την περίληψη αυτού ως κριτηρίου για την κρίση αξιωματικών βαθμού συνταγματάρχη.
3. Την κατάργηση του κριτηρίου του φυσιολογικού βάρους για την κρίση αξιωματικών μέχρι τον βαθμό του συνταγματάρχη.

Ο Υπουργός Άμυνας, τοποθετούμενος στην εισήγηση μέλους της επιτροπής για διαφοροποίηση της πρόνοιας των κανονισμών με την οποία προσδιορίζεται η αρχαιότητα αξιωματικού που επανέρχεται στην προ του χαρακτηρισμού του ως αξιωματικού γραφείου υπηρεσιακή κατάσταση και η επετηρίδα στην οποία αυτός θα ενταχθεί, ανέφερε ότι αυτή είναι πιο αυστηρή σε σχέση με την προτεινόμενη ρύθμιση. Συναφώς, ο ίδιος εξέφρασε την άποψη ότι η πρόνοια που θα προωθηθεί πρέπει να αποτελεί αντικίνητρο για χαρακτηρισμό αξιωματικού ως αξιωματικού γραφείου και να μην οδηγεί σε κατάχρηση της διαδικασίας, αλλά να λειτουργεί αποτρεπτικά, γι’ αυτό και η άποψή του είναι να παραμείνει η πρόνοια όπως κατατέθηκε στη Βουλή. Ωστόσο, όπως ο ίδιος δήλωσε, σε περίπτωση που διαφοροποιηθεί, θα πρέπει να τροποποιηθεί και η αντίστοιχη πρόνοια που περιλαμβάνεται στους κανονισμούς που διέπουν τους υπαξιωματικούς, οι οποίοι εκκρεμούν στη Βουλή. Όσον αφορά τις εισηγήσεις που υποβλήθηκαν από τον ΣΑΚΣ, ο Υπουργός Άμυνας δήλωσε πως θα εκφράσει τις θέσεις του επί αυτών, αφού προηγουμένως τις μελετήσει και διαβουλευθεί με τον εν λόγω σύνδεσμο.

Ο Αρχηγός Εθνικής Φρουράς, τοποθετούμενος ειδικότερα στο ζήτημα που τέθηκε από τον ΣΑΚΣ για κατάργηση των ποσοστών σειράς επιτυχίας από τις σχολές ως κριτηρίου για τις κρίσεις των αξιωματικών, ανέφερε ότι, στο πλαίσιο της προσπάθειας που καταβάλλεται για αξιοκρατική μεταχείριση, τέθηκαν τα ελάχιστα κριτήρια για τις προαγωγές, τα οποία αφορούν την επίδοση στις σχολές, τη σωματική διάπλαση, τη βαθμολογία «εξαίρετα» ή «άριστα» και την κατοχή μίας ξένης γλώσσας μετά από κάποιο βαθμό. Συναφώς, τόσο για σκοπούς αξιοκρατίας όσο και για σκοπούς ηθικής επιβράβευσης, θα πρέπει να διατηρηθούν τα πιο πάνω κριτήρια, τα οποία παρέχουν κίνητρο στους αξιωματικούς που φοιτούν στις σχολές να βελτιώνονται και να διαπρέπουν, ακόμη και στο εξωτερικό.

Η εκπρόσωπος της Νομικής Υπηρεσίας της Δημοκρατίας δήλωσε ότι η προτεινόμενη στους κανονισμούς ρύθμιση σε σχέση με την επάνοδο αξιωματικού στην προ του χαρακτηρισμού του ως αξιωματικού γραφείου υπηρεσιακή κατάσταση είναι δικαιότερη συγκρινόμενη με την εισήγηση που υποβλήθηκε για τροποποίησή της από μέλος της επιτροπής, γιατί ρυθμίζεται το όλο θέμα με τρόπο, ώστε να μην αδικούνται οι εν λόγω αξιωματικοί και παράλληλα εισάγει ασφαλιστική δικλίδα σε σχέση με τον απαιτούμενο χρόνο διοίκησης, για να κριθεί στον κατεχόμενο βαθμό ο αξιωματικός γραφείου που αποχαρακτηρίζεται.

Τέλος, όσον αφορά την εισήγηση μελών της επιτροπής για τη θεσμοθέτηση αποτελεσματικού κανονιστικού πλαισίου που να παρέχει τη δυνατότητα τερματισμού της υπηρεσίας αξιωματικών και άλλων μελών του στρατού που αποδεδειγμένα είναι χρήστες εξαρτησιογόνων ουσιών, το Υπουργείο Άμυνας ενημέρωσε την επιτροπή ότι βρίσκεται σε εξέλιξη η διαδικασία ετοιμασίας του σχετικού νομοθετικού πλαισίου, σε συνεργασία με τη Νομική Υπηρεσία της Δημοκρατίας.

Η επιτροπή, ολοκληρώνοντας την κατ’ άρθρον μελέτη των κανονισμών, κάλεσε τον Υπουργό Άμυνας και τον Αρχηγό Εθνικής Φρουράς να εξετάσουν όλα τα ζητήματα που τέθηκαν από τον ΣΑΚΣ, αφού διαβουλευθούν με αυτόν και να επανέλθουν με σχετικές τροποποιήσεις επί των κανονισμών, σε περίπτωση που τις υιοθετήσουν.

Στη βάση των πιο πάνω, το Υπουργείο Άμυνας, λαμβάνοντας υπόψη επιμέρους εισηγήσεις που εκφράστηκαν από την επιτροπή, κατέθεσε αναθεωρημένο κείμενο των κανονισμών, στο οποίο επήλθαν οι ακόλουθες τροποποιήσεις:

1. Απαλείφθηκε η πρόνοιά του σύμφωνα με την οποία δεν απαιτείται συμπλήρωση χρόνου διοίκησης από τους αξιωματικούς μηχανικούς του ναυτικού και της αεροπορίας, βαθμού πλοιάρχου και σμηνάρχου, αντίστοιχα, προκειμένου να δικαιούνται να κριθούν.
2. Διαφοροποιήθηκε η πρόνοιά του που αφορά το δικαίωμα μεταφοράς χρόνου διοίκησης των αξιωματικών, ώστε αυτό να παραχωρείται τόσο στους ανώτερους όσο και στους κατώτερους αξιωματικούς.
3. Απαλείφθηκαν οι πρόνοιές του οι οποίες προνοούσαν μείωση του βαθμού ανέλιξης των αξιωματικών των σωμάτων του ναυτικού και της αεροπορίας, των ιατρών και των κοινών σωμάτων του στρατολογικού, οικονομικού και δικαστικού.

Περαιτέρω, η επιτροπή υιοθέτησε ομόφωνα την εισήγηση που υποβλήθηκε από μέλος της για τροποποίηση της πρόνοιας των κανονισμών που αφορά τον προσδιορισμό της αρχαιότητας αξιωματικού που αποχαρακτηρίζεται και τροποποίησε περαιτέρω το κείμενο των κανονισμών στη βάση της εισήγησης αυτής, ώστε ο υπό αναφορά αξιωματικός να εντάσσεται στην επετηρίδα στην οποία ανήκε πριν από τον χαρακτηρισμό του και να τοποθετείται τελευταίος σε σειρά στον κατάλογο των αξιωματικών με τους οποίους έχει προαχθεί στον κατεχόμενο βαθμό.

Επιπροσθέτως, η επιτροπή επέφερε στο αναθεωρημένο, στη βάση των πιο πάνω, κείμενο των κανονισμών περαιτέρω τροποποιήσεις, με σκοπό τη διασαφήνιση ορισμένων προνοιών τους και τη βελτίωσή τους από νομοτεχνικής άποψης.

Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την έγκριση των κανονισμών, όπως αυτοί έχουν αναθεωρηθεί στη βάση των πιο πάνω.

7 Ιουνίου 2022

ΟΠ/ΓΧ/ΧΜ/ΓΧ

23.03.058.094-2021-2ek